Z tieňov minulosti

Vojna je skúškou ľudskosti. Neberie ohľad na vek, vieru ani sny. Rozbíja a ničí rodiny, mení deti na siroty. Nerobí rozdiely medzi nevinným a vinným. Svojou brutalitou zasahuje všetkých rovnako. Je to slovo, ktoré naháňa strach.

Druhá svetová vojna bola jednou z najväčších tragédií 20. storočia. Počet obetí, utrpenie v koncentračných táboroch, systematické vyvražďovanie miliónov. To všetko zanechalo jazvu, ktorá sa nikdy úplne nezahojí. No v tom obrovskom chaose existovali aj tichí hrdinovia. Ženy a muži, ktorí napriek hrôzam nestratili ľudskosť. Ich príbehy nám majú pripomínať čoho všetkého je človek schopný. Aj dobrého, aj zlého. Vojna nemusí byť len film, ale aj naša realita, ak nebudeme ostražití.

Hovorí sa, že vojna je záležitosťou mužov. Mojou hrdinkou je Regina – žena, ktorej mladosť prerušila vojna. Je dôkazom odvahy, obetavosti a nezlomnej túžby prežiť aj v tých najtemnejších časoch.

„Nikdy sa nebojme povedať pravdu a nikdy sa nebojme spraviť niečo, čo pokladáme za správne. To, že nám niekto neverí alebo iba nechce veriť a vidieť temné skutočnosti neznamená, že sa to nestalo a všetko je fabulácia.“ Povedala Regina Veselá mladej žene. Jej duša bola boľavá a tvár poznačená zubom času a krutou minulosťou. Regina sa narodila 6.2. 1923 v malom meste- v Bardejove. Jej príbeh sa začal písať viac ako 100 rokov dozadu. Ona síce už nie je medzi nami, no ja vám jej smutný príbeh rozpoviem pretože ako sa vraví, kto sa raz stane svedkom príbehu, je povinný šíriť ho ďalej, aby obete holokaustu nezomreli aj druhýkrát. Tieto príbehy nám dnes pomáhajú v zachovaní pamäte, majú svoju silu a sú nádejou, že aj v zlých časoch sa nesmieme vzdať nádeje.

Silná, odvážna židovka, preživšia a hlavne žena s koreňmi hlboko zasadenými do zeme, pevným duchom a ľudskosťou. Regina ako 9 mesačné dieťa odišla so svojimi rodičmi do Ameriky. Keď mala 7 rokov, jej detstvo sa na ďalekom západe skončilo a ona sa s mamou presťahovala naspäť do Bardejova. Hovorí sa, že materinská láska je najsilnejšie kúzlo na svete, no Regina nemala to šťastie pretože o mamku veľmi skoro prišla. Vedela, čo je hlad. Vedela, čo je strach. Vedela, aké to je schovávať sa pod stolom, keď sa za oknami ozývali výkriky. Nepatrili jej, patrili svetu, ktorý sa rúcal. Nebol nikto, kto by ju pohladil po vlasoch a kto by jej utrel slzy stekajúce po jej detských líčkach. Tety si ju pohadzovali a vymieňali, nikdy nemala stabilný domov. Namiesto vrúcneho slova urážky a bez lásky.

A potom prišla vojna. Zo dňa na deň sa z kamarátov stali cudzinci. Zo susedov udávači. Zo školy vyhnanstvo. Regina, malé židovské dievča, začala chápať, že jej meno, jej viera, jej pôvod – sú dôvodom, prečo ju môžu pripraviť o život kedykoľvek. Nie kvôli tomu, čo urobila. Ale kvôli tomu, kým bola. Riaditeľ ju vyhodil zo školy, židovské deti do škôl predsa nepatria. Vzala si ju k sebe teta Toňa do iného mesta. Konečne niekto, komu na nej skutočne záležalo a mal ju rád. Tešila sa vo svojej detskej naivite, že sa možno konečne všetko ustáli a po búrke výjde dúha. No ako veľmi sa mýlila. Zloba začala naťahovať svoje ruky. Napriek zákazom, ktoré sa týkali zamestnávania židov ju jeden lekár zamestnal vo svojej ordinácii, kde sa mohla zaúčať remeslu. A možno práve toto Regíne zachránilo neskôr život.

Písal sa rok 1942 a devätnásťročná Regína sa prvý raz zaľúbila – nevinnosť a krása prvej lásky. Možno by z nej bolo aj niečo hlbšie, no Slovenský štát, pod vplyvom nacistického Nemecka, rozhodol o deportácii Židov. Regína sa rozhodla pre útek cez Prešov do Maďarska a Turecka a ďalej do zasľúbenej zeme. Strach a úzkosť sa v nej preplietali s nádejou. Narastajúca hrča v hrdle znamenala predtucha zla. A to aj prišlo: gestapo zadržalo jej tetu Toňu a jej malú dcérku. V liste stálo, že ak sa nevráti, zastrelia ich. Nemohla dopustiť, aby zomreli kvôli nej. Jej sen o úteku sa rozplynul. Po návrate ju zavreli do pivnice, kde ju zbili, zobrali jej americký pás a dovliekli ju ku vlaku -dobytčiaku. Bol marec 1942 a na cestu sa mal vydať jeden z prvých transportov. Nikto netušil, čo bude ďalej. Na stanici si zažila ponižovanie, obrali ju o posledné veci. Gardisti ženám vraveli, že tam kam idú, bude o nich dobre postarané. Dostanú ubytovanie, jedlo, peniaze a konečne nebudú musieť nosiť žltú hviezdu na rukáve. Samé klamstva...

26.3.1942 ráno vlak konečne dorazil na neznáme mieste - Osvienčim. Bolo počuť brechot psov, zvuk pušiek, krik, plač a streľbu. Regíne prešiel po chrbte mráz a hneď vedela, že toto miesto so sebou nenesie nič dobré. Keď z vlaku vystúpili, začalo peklo na zemi. Vtedy Regína prvýkrát videla smrť. Išli v rade za pochodujúcim mužom a počúvali príkazy, ktoré sa báli porušiť. V beznádeji sa Regína spytovala: “Prečo? Prečo?“ Žena vedľa nej len odvrkla: “Pokračuj v chôdzi, odpoveď možno dostaneš neskôr.“ Ich kroky sa zastavili pred bránou s nápisom: „Arbeit macht frei“, čo v preklade znamená práca oslobudzuje. Všade boli tehlové baráky, okolo ktorých bol vysoký ostnatý plot. Miesto, na ktorom vyhasína život, dobro sa niekam stráca a meno, už nič neznamená. Ale smrť je vám v pätách na každom kroku.

Zobrali ich do baráku, na zemi bola len slama, hmyz a rozbité sny. Prvá noc bola ťažká. Niektoré ženy spali, iné plakali.Slzy im na tvári vytvárali korytá riek a plač sa ozýval temnou tmou. Silvia si vonku všimla čiernu stenu. Stena bola rovnako čierna, ako zámery ľudí, ktorí ich strážili. Oholené hlavy, oblečené v špinavých uniformách po sovietskych vojakoch. Na nohách dreváky. Obrali ich o identitu, o ženskosť. Regína bola v tábore Auschwitz I a čoskoro pochopila, že tu nepôjde len o prácu, ale doslova o život. A toho sa nemienila vzdať. V zlých podmienkach veľmi skoro ochorela. Špina, ťažká práca, hlad. Každý deň sa dívala na to utrpenie.

Neskôr ich preložili na nové miesto Birkenau – vyhladzovací tábor, selekcie, plynové komory a pece. Slabí ľudia umierali a Silvia dúfala, že nebude ďalšia na rade. Využila príležitosť a stala sa ošetrovateľkou – informátorkou pre odboj s vedomím “ale keď na to prídu, zabijú ma.“ „Aj tak ma zabijú,“ no nemohla niečo neurobiť, nechcela sa len tak poddať. Vzdorovitosť, nebojácnosť a odhodlanie pomáhať boli jej vnútornou ozdobou. Mnohí prepadli ľahostajnosti, no ona nie. Tam kde aj najsilnejší začínali strácať nádej ona verila. Vedela, že musí konať a možno práve to jej toľkokrát zachránilo život. Áno bolo to šťastie, náhoda, kontakty a smrť iných nevinných. Dni bez konca utrpenia plynuli, jeden po druhom. 18.1.1945 začala evakuácia väzňov z koncentračného tábora Auschwitz-Birkenau. Ostali iba chorí a nevládni. Cesta bola krutá a dlhá. Kto zaostával alebo nevládal, toho čakal koniec v mrazivej zime.

Ona prežila. Nie ako obeť, ale ako svedok. Po návrate sa rozhodla hovoriť, nechcela ostať ticho, nie preto prežila. Hovorila nie preto, aby vyvolávala súcit. Ale preto, že vedela, že pravda má cenu len vtedy, ak sa o ňu delíme. „Zlo, ktoré nás zovrelo do pevného objatia bolo oslabované dobrom v každom z nás.“

Regína sa po vojne nevrátila domov, ten už nemala. Ulice boli rovnaké, ale domy boli prázdne. Mená vybledli z dverí, smiech zmizol z okien. Tí, čo ju kedysi poznali, sa vyhýbali pohľadu. Niektorí zo strachu, iní z hanby. Zostala sama. Nie preto, že by si to vybrala. Ale preto, že vojna jej všetkých vzala.

Prečo tento príbeh? Pretože vojna má aj ženskú tvár, bola aj osudom mnohých žien, ktoré sa nevzdali. Po vojne aj keď zlomené a ublížené opäť dokázali vytvoriť domov, mnohé sa vydali, porodili deti. Statočne mlčali o utrpení, ktorým si prešli. Chceli nový a lepší život, za ten, ktorý im ukradli.

Príbeh Regíny nie je len ozvenou minulosti – je varovaním pre prítomnosť. Dnes, 80 rokov neskôr, sa svet opäť zmieta na pokraji veľkej tragédie, stojí nad priepasťou a kúpe sa v nenávisti. Spoločnosť je polarizovaná, narastá extrémizmus. Vojna na Ukrajine, utrpenie a násilie na Blízkom východe. Zabudli sme?

Ozývajú sa hlasy, ktoré spochybňujú holokaust, utrpenie obetí a oživujú ideológie, ktoré viedli k najväčším tragédiám dejín. Zabúdať však znamená opakovať chyby. Preto je dôležité rozprávať o tom, čo sa stalo. Nielen v múzeách, pri pamätníkoch, ale aj doma a v školách. Silvia prežila, no milióny iných takú šancu nemali. Ich hlasom musíme byť my. Pamätať si, neznamená žiť v minulosti, ale chrániť si budúcnosť.

Nina Sabolová, Gymnázium Leonarda Stockela, ninasabolová@gmail.com, 18. rokov